പടക്കപ്പലിന്റെ യാത്ര ഇന്ന് പുനരാരംഭിക്കും ചേര്ത്തല: തണ്ണീര്മുക്കത്ത് നിന്നും പുറപ്പെട്ട നാവികസേനയുടെ ഡീകമ്മീഷന് ചെയ്ത പടക്കപ്പല് ഇന്ന് യാത്ര പുനരാരംഭിക്കും. ആലപ്പുഴ പൈതൃക പദ്ധതിയുടെ ഭാഗമായി ആലപ്പുഴ കടപ്പുറത്ത് സ്ഥാപിക്കാനാണ് പടക്കപ്പല് കൊണ്ടുപോകുന്നത്. നാവികസേനയുടെ പഴയ യുദ്ധക്കപ്പലായ ഫാസ്റ്റ് അറ്റാക്ക് ഇ ക്രാഫ്റ്റ് ഇന്ഫാക് ടി 81 ശനിയാഴ്ച വൈകുന്നേരം മുതല് ചേര്ത്തല വെള്ളിയാ കുളത്ത് സ്വകാര്യ വ്യക്തിയുടെ പുരയിടത്തിലാണ് സൂക്ഷിച്ചിരിയ്ക്കുന്നത്. ചൊവ്വാഴ്ച ചേര്ത്തല നഗരത്തില് എത്തി എക്സ്റേ ബൈപാസിലൂടെ ദേശീയപാതയിലെത്തി ആലപ്പുഴയ്ക്കു പോകുനാണ് ഉദ്ദേശം. 96 ചക്രങ്ങളുളള വാഹനത്തിലാണ് കപ്പല് കൊണ്ടുപോകുന്നത്. പുളളറും കപ്പലും കൂടി 7.4 മീറ്റര് ഉയരവും 5.8 മീറ്റര് വീതിയുമുണ്ട്. ദേശീയ പാതവരെ കപ്പലിന്റെ യാത്ര അധികൃതര്ക്കു വെല്ലുവിളി നിറഞ്ഞതാണ്. പലയിടങ്ങയിലും മരച്ചില്ലകളും, കെഎസ്ഇബി ലൈനുകളും മാറ്റി പതുക്കെയാണ് യാത്ര. വെള്ളിയാകുളത്തു നിര്ത്തിയിരിക്കുന്ന പടക്കപ്പല് കാണാനും സെല്ഫി എടുക്കാനുമൊക്കെയായി നൂറുകണക്കിനു പേരാണ് കഴിഞ്ഞ ദിവസങ്ങളില് എത്തിയത്.